কোহলি নন, আরসিবির নেতৃত্ব দেবেন রজত পতিদার

ওয়েব ডেস্ক: জল্পনা সত্যি হল না, রয়্যাল চ্যালেঞ্জার্স বেঙ্গালুরুর (RCB) অধিনায়ক করা হল না বিরাট কোহলিকে (Virat Kohli)। এ মরসুমে নেতৃত্ব দেবেন ৩১ বছর বয়সি মিডল অর্ডার ব্যাটার রজত পতিদার (Rajat Patidar)। বৃহস্পতিবার এক ইভেন্টে এই ঘোষণা করল আরসিবি ফ্র্যাঞ্চাইজি।

গত বছর ডিসেম্বর মাসে নিলামের আগে ফাফ ডু প্লেসিকে (Faf du Plessis) ছেড়ে দিয়েছিল বেঙ্গালুরু। গত কয়েকটা মরসুমের তিনিই ছিলেন কোহলিদের অধিনায়ক। ডু প্লেসিকে ছেড়ে দেওয়ায় নেতাহীন হয়ে পড়ে আরসিবি। সেই থেকে জোর জল্পনা চলে, নেতৃত্বে ফিরতে চলেছেন ভারতীয় ক্রিকেটের এক নম্বর তারকা। কিন্তু সেই জল্পনা জল্পনাই রয়ে গেল।

আরও পড়ুন: ইংল্যান্ডের বিরুদ্ধে একদিনের ম্যাচে ফল ৩-০, আহমেদাবাদে ভারতের জয় ১৪২ রানে

ঘরোয়া ক্রিকেটে নেতৃত্ব দেওয়ার অভিজ্ঞতা আছে পতিদারের। ২০২৪-২৫ মরসুমে মধ্যপ্রদেশকে সৈয়দ মুস্তাক আলি ট্রফির (Syed Mushtaq Ali Trophy) ফাইনালে তুলেছিলেন তিনি। পতিদারের আইপিএলে অভিষেক ২০২১ সালে। দ্রুত মিডল অর্ডারে নিজের জায়গা পাকা করে ফেলেন তিনি। আরসিবির হয়ে ২৭ ম্যাচে ১৫৮.৮৫ গড়ে ৭৯৯ রান করেছেন। সঙ্গত কারণেই পতিদারকে ধরে রেখেছে আরসিবি।

কোহলিকে দায়িত্ব না দিয়ে পতিদারকে নেতৃত্বে এনে ফ্র্যাঞ্চাইজি পরিষ্কার বার্তা দিল যে তারা ভবিষ্যতের কথা ভাবছে। এবার বেশ শক্তিশালী দল গড়েছে তারা। কেকেআর-এর হয়ে দুর্দান্ত পারফরম্যান্স করা ফিল সল্টকে (Phil Salt) কিনেছে। কিনেছে লিয়াম লিভিংস্টোনকে। নেওয়া হয়েছে বর্ষীয়ান ভারতীয় পেসার ভুবনেশ্বর কুমারও।